b'\n_START_ARTICLE_\nJanez Me\xc5\xbean (slikar)\n_START_SECTION_\n\xc5\xbdivljenjepis\n_START_PARAGRAPH_\nPo maturi leta 1919 v Zavodu sv. Stanislava je leta 1924 kon\xc4\x8dal \xc5\xa1tudij na Akademiji za umetnost in umetno obrt v Zagrebu, kjer se je pridru\xc5\xbeil skupini umetnikov, imenovanih \xc4\x8cetrta generacija. Od leta 1924 do 1933 deloval kot likovni pedagaog na realni gimnaziji v Mariboru, kjer je bil pobudnik in \xc4\x8dlan umetni\xc5\xa1kega kluba Brazda. V letih 1933\xe2\x80\x931939 je kot profesor slu\xc5\xbeboval na novome\xc5\xa1ki gimnaziji. V Novem mestu je poglobil zanimanje za aeronavtiko, o \xc4\x8demer pri\xc4\x8da okrog 140 ohranjenih risb in skic iz aeronavtike in aerodinamike. Po drugi svetovni vojni se je z dru\xc5\xbeino preselil na Ptuj (1946\xe2\x80\x931972), kjer je bil profesor risanja na Gimnaziji Ptuj do upokojitve._NEWLINE_Bil je zelo ploden ustvarjalec, saj je ohranjenih okoli 6000 njegovih slik, grafik in risb. \xc4\x8ceprav je slikal v razli\xc4\x8dnih tehnikah (olje, freska, grafika), je ustvarjalni vrh dosegel v akvarelu; bil pa je tudi odli\xc4\x8den risar. Slikal je zlasti krajinske slike in vedute razli\xc4\x8dnih slovenskih krajev pa tudi portrete in tiho\xc5\xbeitja. Njegova dela izra\xc5\xbeajo pretanjen ob\xc4\x8dutek za barvno in svetlobno razpolo\xc5\xbeenje, pogosto obogateno z intimno poeti\xc4\x8dnostjo. Njegova najpomembnej\xc5\xa1a sakralna dela so v Ple\xc4\x8dnikovi cerkvi v Bogojini: oltarna podoba in kri\xc5\xbeev pot. Sploh so njegovi kri\xc5\xbeevi poti pomemben prispevek k slovenskemu povojnemu cerkvenemu slikarstvu, tudi v doma\xc4\x8di fari je zapustil fresko sv. Martina z gosko v cerkvi v \xc5\xa0martnu._NEWLINE_V Miheli\xc4\x8devi galeriji na Ptuju od leta 2006 v po\xc4\x8dastitev slikarja prirejajo bienalno razstavo Me\xc5\xbeanovi dnevi.'